Calmeyergatemøtet
Store norske leksikon,Religion og filosofi,Religioner og livssyn,Kristendom,Den norske kirke
Calmeyermøtet var et møte som ble holdt i Calmeyergatens Misjonshus i Oslo 15. januar 1920 for å samle de frivillige kristne organisasjonene i kampen mot den liberale teologien.
Ole Hallesby og Indremisjonens generalsekretær Johan Martin Wisløff stod i spissen for invitasjonen til møtet, og 950 utsendinger fra ulike kristne organisasjoner var til stede. Møtet kunne enes om den forpliktende bekjennelsen til kirkens tro slik den var overlevert i den apostoliske trosbekjennelsen, Apostolicum. Man kunne også enes om at de frivillige organisasjonene skulle avstå fra alt frivillig samarbeid med de såkalte liberale teologene. Denne ikke-samarbeidslinjen er gått inn i norsk kirkelig tradisjon under navnet Calmeyergatelinjen.Calmeyergatemøtet klarte imidlertid ikke å nå frem til enighet om noe mer omfattende kirkepolitisk program, slik Hallesby hadde ønsket. Til det var meningsmotsetningene blant delegatene for store. Les mer i Store norske leksikon kirkestriden Den norske kirke Kristendommens historie